## Rješenje Agencije za zaštitu tržišnog natjecanja klasa: UP/I 430-01/2011-04/006, urbroj: 580-03-2011-89-004 od 22. listopada 2011.

### NN 13/2012 (30.1.2012.), Rješenje Agencije za zaštitu tržišnog natjecanja klasa: UP/I 430-01/2011-04/006, urbroj: 580-03-2011-89-004 od 22. listopada 2011.

AGENCIJA ZA ZAŠTITU TRŽIŠNOG NATJECANJA

381

Agencija za zaštitu tržišnog natjecanja, sukladno članku 13. stavka 4. Zakona od državnim potporama (»Narodne novine«, broj 140/05 i 49/11) na temelju zahtjeva Ministarstva mora, prometa i infrastrukture za davanje odobrenja na kapitalno ulaganje sadržano u Ugovoru o pretvaranju kapitalnih ulaganja u temeljni ulog, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić-Župić, s 93. sjednice održane 22. prosinca 2011., donosi

RJEŠENJE

I. Utvrđuje se da se kapitalno ulaganje u iznosu od 1.091.400 kuna, u razdoblju od 2007. do 2010. u Aerodrom Brač d.o.o., ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA POKRETANJE POSTUPKA

Agencija za zaštitu tržišnog natjecanja (dalje: Agencija) zaprimila je 21. listopada 2011., zahtjev od Ministarstva mora, prometa i infrastrukture (dalje: Ministarstvo), kojim je zatraženo davanje odobrenja na kapitalno ulaganje u iznosu od 1.091.400 kuna sadržano u Ugovoru o pretvaranju kapitalnih ulaganja u temeljni ulog. U privitku navedenog prijedloga priložena je sljedeća dokumentacija:

Ugovor o pretvaranju kapitalnih ulaganja u temeljni ulog (dalje: Ugovor) od 8. kolovoza 2011., Odluka o izmjenama i dopunama društvenog ugovora Aerodrom Brač d.o.o. (dalje: Odluka) od 22. srpnja 2011., Zapisnik sa redovite glavne Skupštine Aerodroma Brač d.o.o., dopis Agencije za upravljanje državnom imovinom od 29. lipnja 2011. te rješenje Trgovačkog suda u Splitu od 31. svibnja 2011.

Kako zaprimljena dokumentacija nije bila dovoljna za donošenje meritornog rješenja, Agencija je, sukladno članku 9. stavcima 1. i 2. Zakona o državnim potporama (»Narodne novine« broj 140/05 i 49/11; dalje ZDP), zahtjevom od 8. studenog 2011., klasa: UP/I 430-01/11-04/006, urbroj: 580-03-2011-89-002, zatražila od Ministarstva dostavu dodatne dokumentacije i očitovanja.

Tako su od Ministarstva, između ostalog, zatražena detaljnija objašnjenja za Aerodrom Brač d.o.o. u odnosu na vrstu te učestalost polijetanja i slijetanja zrakoplova u 2010. i 2011. te godišnja financijska izvješća za 2009., i 2010.

Agencija je tražene podatke i očitovanja Ministarstva, uz popratnu dokumentaciju, zaprimila 12. prosinca 2011.

2. PRIMIJENJENI PROPISI

Agencija je u postupku primijenila ZDP, Uredbu o državnim potporama (»Narodne novine«, broj 50/06; dalje: Uredba) i Odluku o objavljivanju pravila u prometu (»Narodne novine«, broj 141/08) u kojoj su sadržane Smjernice Zajednice za financiranje zračnih luka i potpora za započinjanje poslovanja zračnih kompanija koje lete iz regionalnih zračnih luka (Službeni list Europske Unije, serija C, broj 312 od 9. prosinca 2005; dalje: Smjernice Zajednice).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno člancima 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o objavljivanju pravila u prometu u kojoj su sadržane Smjernice Zajednice.

Također, na temelju članka 7. ZDP-a primjenjen je i Zakon o općem upravnom postupku (»Narodne novine«, broj 47/09; dalje ZUP), kojim se uređuju pitanja provedbe upravnog postupka u dijelu koji nije propisan odredbama ZDP-a kao posebnog zakona.

3. UTVRĐIVANJE ČINJENICA

Poduzetnik Aerodrom Brač d.o.o. upisan je u registru Trgovačkog suda u Splitu, s matičnim brojem subjekta upisa 060019833, sa sjedištem u Supetru.

Temeljni kapital Aerodroma Brač d.o.o. iznosi 38.777.200,00 kuna.

Republika Hrvatska (dalje: RH) je u 2004., preuzimanjem temeljnog uloga u iznosu od 11.784.100 kuna, postala članom trgovačkog društva »Aerodrom Brač« d.o.o., Supetar, (dalje: Društvo) sukladno ukupnim ulaganjima iz državnog proračuna u razdoblju od 1993. do 2003. godine.

U 2007. RH je stekla novi poslovni udjel u Društvu razmjerno sredstvima iz državnog proračuna u iznosu od 2.439.800 kuna, uloženim u razdoblju od 2004. do 2006.

Rješenjem Trgovačkog suda u Splitu u svibnju 2011. RH je određena kao sljednik udjela člana Društva Ifra d.o.o., sa sjedištem u Milni, te je stekla novi poslovni udjel u Društvu, u iznosu od 23.400 kuna.

Time je RH postala imateljem poslovnog udjela u Društvu u iznosu od 14.247.300 kuna.

Ostali članovi Društva su: Zlatni rat d.d., sa sjedištem u Bolu, Bračka cesta 13 te niz fizičkih i pravnih osoba.

Uvidom u internetsku stranicu poduzetnika www.airport-brac.hr vidljivo je da je Aerodrom Brač opremljen za prihvat i otpremu malih komercijalnih putničkih zrakoplova kapaciteta do 100 sjedećih mjesta, s mogućnošću polijetanja i slijetanja noću. Aerodrom Brač je otvoren tijekom cijele godine, dok se charter promet odvija isključivo ljeti.

Iz statističkih podataka Društva za period 1. siječnja 2010. do 31. prosinca 2010. proizlazi da je na Aerodromu Brač izvršeno 1.385 operacija (domaći i međunarodni promet zrakoplova) kojima je prevezeno 9.427 putnika charter linijom, 1.414 putnika redovitom linijom te 858 putnika privatnom linijom, a što ukupno iznosi 11.699 prevezenih putnika.

S obzirom na ostvarene godišnje promete, zračne luke prema točki 13. Smjernica Zajednice razvrstane su u četiri kategorije i to: kategorija A (velike zračne luke, s preko 10 milijuna prevezenih putnika godišnje), kategorija B (nacionalne zračne luke, s godišnjom količinom prevezenih putnika između 5 i 10 milijuna), kategorija C (velike regionalne zračne luke, s godišnjom količinom putnika između 1 i 5 milijuna) i kategorija D (male regionalne zračne luke, s godišnjom količinom prevezenih putnika manjom od 1 milijuna). Prema navedenoj metodologiji razvrstavanja zračnih luka, Aerodrom Brač, na temelju ostvarenog godišnjeg prometa s manje od 1 milijun prevezenih putnika razvrstan je u razred kategorije D, odnosno s godišnjom količinom manjom od prevezenih milijun putnika.

Zračne luke koje su razvrstane u razred kategorije D smatraju se malim zračnim lukama koje se, u principu, ne natječu s drugim zračnim lukama, osim, u iznimnim slučajevima, kada se radi o susjednim zračnim lukama slične veličine i čija se tržišta preklapaju.

Na skupštini Društva, održanoj 22. srpnja 2011. donesena je Odluka kojom RH kao član Društva stiče novi poslovni udjel u Društvu razmjerno uloženim sredstvima iz Državnog proračuna u iznosu 1.091.400 kuna, uloženim u razdoblju od 2007. do 2010., koja se odnose na kapitalna ulaganja u infrastrukturu i opremu, a u svrhu osiguranja sigurnosno-prometnih standarda na Aerodromu Brač d.o.o. Tim ulaganjem temeljni ulog RH iznosi ukupno 15.338.700 kuna.

Slijedom iznesenog, temeljni kapital Društva nakon povećanja će iznositi 39.868.600 kuna.

Ministarstvo navodi da se rečena ulaganja odnose na Program državnog proračuna P1221 – Razvoj zračnog prometa, aktivnost A570193 – Razvoj i sigurnost športskih zračnih luka u RH na koji je Agencija dala mišljenje, pod poslovnim brojem klasa: 430-01/2004-04/108, urbroj: 580-03-05-50-10, od 2. ožujka 2006. Iz rečenog mišljenja proizlazi da pravni temelj financiranja aktivnosti Programa, čine u prvom redu odredbe Zakona o zračnim lukama (»Narodne novine«, broj: 19/98; dalje: ZZL).

Isto tako, Ministarstvo navodi da su ulaganja u Društvo vršena sukladno obvezama koje proizlaze iz članstva RH u međunarodnim organizacijama za civilni zračni promet (ICAO, ECAC, EUROCONTROL i dr.), prema kojima je RH dužna ispuniti zahtjeve za povećanim zaštitnim i sigurnosnim mjerama na svim zračnim lukama u državi. Mjere obuhvaćaju osiguranje potrebne zaštitne i sigurnosne opreme kao i izvođenje radova koji su od važnosti za siguran prihvat zrakoplova i putnika u zračnim lukama.

Iz Ugovora proizlazi da su kapitalna ulaganja RH u Društvo za razdoblje od 2007. do 2010. utrošena za obnovu horizontalne signalizacije, vatrogasno pjenilo, vatrogasnu hidrauličnu opremu, videonadzor zgrade i manevarskih površina, industrijsku sekciju vrata, proširenje vatrodojavnog sustava, perimetarsku ogradu te medicinsku opremu i instrumente.

4. ODLUKA VIJEĆA ZA ZAŠTITU TRŽIŠNOG NATJECANJA

Radi utvrđivanja predstavlja li pretvaranje kapitalnog ulaganja RH u iznosu od 1.091.400 kuna u Društvo državnu potporu u smislu ZDP-a Vijeće za zaštitu tržišnog natjecanja (dalje: Vijeće) je na svojoj 93. sjednici, održanoj 22. prosinca 2011. razmatralo jesu li kumulativno ispunjeni svi uvjeti iz članka 3. stavak 1. ZDP-a, a koje je potrebno ispuniti da bi se predmetno ulaganje u iznosu od 1.091.400,00 kn smatralo državnom potporom.

Naime, u rečenom članku je propisano da su državne potpore, u smislu ZDP-a, svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske koja proizlaze iz SSP-a.

Vijeće je trebalo utvrditi u kojoj se mjeri kapitalna ulaganja Republike Hrvatske u Društvo odnose na aktivnosti koje se mogu smatrati gospodarskim aktivnostima jer sve aktivnosti operatera zračne luke nisu nužno i gospodarske prirode.

Na temelju točke 33. Smjernica Zajednice koje su objavljene u sklopu Odluke o objavljivanju pravila u prometu navedeno je da se aktivnosti koje uključuju sigurnost, zračnu kontrolu prometa, policiju, carinu i sl. ne smatraju gospodarskim aktivnostima i samim tim ne potpadaju pod pravila o državnim potporama. Takve aktivnosti moraju biti financirane do nivoa stvarnih troškova kako se ne bi pretpostavilo da se financiraju i neke druge gospodarske aktivnosti poduzetnika.

S obzirom na to da je Ministarstvo navelo da su ulaganja u Društvo utrošena za obnovu horizontalne signalizacije, vatrogasno pjenilo, vatrogasnu hidrauličnu opremu, video nadzor zgrade i manevarskih površina, industrijsku sekciju vrata, proširenje vatrodojavnog sustava, perimetarsku ogradu te medicinsku opremu i instrumente Vijeće je utvrdilo da se radi o ulaganju koja uključuju zaštitne i sigurnosne mjere koje trebaju ispunjavati sve zračne luke i koje se ne smatraju gospodarskim aktivnostima. Na temelju toga, navedena investicijska ulaganja, a time i povećanje temeljnog kapitala Društva za iznos tih ulaganja, ne predstavljaju državnu potporu u smislu ZDP-a.

Osim toga, Aerodrom Brač predstavlja malu zračnu luku s godišnjom količinom prevezenih putnika manjom od 1 milijun te je razvrstan u razred kategorije D i na taj način ne predstavlja konkurenciju zračnim lukama smještenima u blizini, npr. u Splitu i Dubrovniku jer iste s obzirom na ostvaren broj putnika pripadaju kategoriji C.

Primjenom pravila iz točke 33. Smjernica Zajednice koje su objavljene u sklopu Odluke o objavljivanju pravila u prometu, Vijeće je utvrdilo da se aktivnosti koje uključuju sigurnost i zračnu kontrolu prometa ne smatraju gospodarskim aktivnostima i samim time ne potpadaju pod pravila o državnim potporama. Stoga je odlučeno kako pretvaranje kapitalnog ulaganja RH u iznosu od 1.091.400 kuna u Društvo ne predstavlja državnu potporu iz članka 3. stavka 1. ZDP-a.

Člankom 13. stavkom 4. ZDP-a propisano je da ako se utvrdi da prijedlog akta kojim se namjerava dodijeliti potpora ne odnosi na potporu koja se u smislu ZDP-a smatra državnom potporom, Agencija donosi rješenje kojim se to utvrđuje.

Stoga je Agencija na temelju odluke Vijeća odlučila kao u točki I. izreke ovog rješenja.

Budući da se rješenja Agencije iz članka 13. ZDP-a, sukladno članku 18. ZDP-a objavljuju u »Narodnim novinama«, odlučeno je kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-04/006
Urbroj: 580-03-2011-89-004
Zagreb, 22. prosinca 2011.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 13/2012-381